Apple dropper Aabenraa

Aabenraa Kommune modtog i dag et kort telefonopkald fra Apple, der kort og kontakt fortalte, at de ikke ville fortsætte datacenterbyggeriet ved Kassø uden for Aabenraa. I stedet vil Apple fokusere sin energi omkring datacenteret ved Viborg.

– Det kommer fuldstændigt uventet for os, at Apple i dag på et telefonmøde orienterer os om, at man ønsker at afhænde sin byggegrund. Aabenraa Kommune har arbejdet med Apple i lang tid for at skabe grobund for et af verdens største datacentre, siger Stig Isaksen, der er direktør for Kultur Miljø og Erhverv i Aabenraa Kommune.

Den præcis årsag til Apples farvel vides ikke, men kommunen siger, at Apple har meddelt, at der udelukkende er tale om en forretningsbeslutning.

Det var tilbage i 2017 at Apple først annoncerede, at firmaet havde købt 285 hektar jord til etablering at sit andet datacenter i Danmark. Senere samme år købte Google en meget stor nabogrund til Apple – formentlig til samme formål. Og Aaabenraa Kommune håber da også på at få en anden stor virksomhed i datacenterindustrien til at overtage grunden.

”En grund, som har den helt rette placering, størrelse og ikke mindst tilslutning til strøm og dataforbindelser med meget stor kapacitet,” skriver kommunen i en pressemeddelelse.

– Heldigvis er Apple ikke den eneste spiller på det marked, og som vores Datacenterstrategi jo tydeligt beskriver, har vi en målrettet strategisk indsats, som blandt andet sigter mod to datacentre i drift og to under planlægning i 2022. Det mål arbejder vi stadig benhårdt for at nå, selvom Apples uventede besked i dag nok risikerer at forsinke os, siger borgmester i Aabenraa Kommune, Thomas Andresen.

Facebook smuttede også …

Her skulle de forskellige datacentre have ligget. Facebook droppede Esbjerg i marts og nu er kun Google tilbage i Kassø ved Aabenraa.

Det er anden gang inden for et få måneder, at en af de store tech-firmaer dropper planlagte udvidelser i Danmark. I marts måned valgte Facebook at skrinlægge byggeriet af et nyt datacentrer ved Esbjerg. Facebook har stadig planer om at åbne et datacenter i Fraugde sydøst for Odense i 2020.

Apple dropper Aabenraa